《赵松雪重江叠嶂图歌》
明代·王世贞

昔登江上山，颇爱江上句。天际识归舟，云中辨烟树。

长风不起渔歌閒，大鹄小凫争往还。坐身突兀峭茜表，著眼莽苍熹微间。

归来举头触四壁，但觉膏肓有泉石。谁洗丹青开墨素，令我苍翠流裀席。

摩挲旧游亦如此，彷佛烟霞指端起。山凹那当别有云，天低不辨谁为水。

吴兴王孙妙自知，不讳前身为画师。直将平远苕霅趣，写出滉瀁金焦奇。

老夫手挈卢敖杖，更办鸱夷五湖舫。欲作寰中汗漫游，即披此卷神先往。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。